**Яўген Данілавіч Бугло́ў** (29 кастрычніка 1924) — вучоны ў галіне паталагічнай фізіялогіі, доктар медыцынскіх навук (1972).

Біяграфія
---------

Нарадзіўся ў вёсцы Стыжанёва Лёзненскага раёна Віцебскай акругі (Віцебскай вобласці). У час Вялікай Айчыннай вайны — удзельнік баёў на 1-м Прыбалтыйскім фронце, быў цяжка паранены пры вызваленні Рыгі. Пасля дэмабілізацыі ў 1946 годзе паступіў на вучобу ў Віцебскі медыцынскі інстытут, які скончыў у 1951 годзе і быў накіраваны ў аспірантуру на кафедру паталагічнай фізіялогіі Першага Ленінградскага медыцынскага інстытута імя І. І. Паўлава. У 1955 годзе абараніў кандыдацкую дысертацыю на тэму «О функциональной связи желудочно-кишечного тракта и печени в норме и патологии». З 1955 г. у Беларускім навукова-даследчым інстытуце гематалогіі і пералівання крыві — старшы навуковы супрацоўнік, кіраўнік патафізіялагічнага аддзела, у 1974—1988 гг. дырэктар інстытута і галоўны гематолаг БССР. У 1971 годзе абараніў доктарскую дысертацыю на тэму «Стабилизация донорской крови с помощью волокнистого углеводного сорбента — фосфата целлюлозы». З 1989 года асістэнт кафедры патафізіялогіі Мінскага дзяржаўнага медыцынскага інстытута.

Навуковая і грамадская дзейнасць
--------------------------------

Я. Д. Буглову належаць навуковыя працы па функцыянальных сувязях страўнікава-кішэчнага тракту і печані, стабілізацыі донарскай крыві з дапамогай фасфатаў цэлюлозы. Аўтар больш за 253 апублікаваных прац, у тым ліку 2 манаграфіі. Мае 11 аўтарскіх пасведчанняў. Распрацоўка «Новый способ стабилизации крови» абаронена аўтарскім пасведчаннем і патэнтамі Англіі, ЗША, Германіі, Францыі, Швецыі, Японіі.

Быў членам Вучонага савета Міністэрства аховы здароўя БССР і іншых вучоных саветаў, членам рэдакцыйнага савета часопіса «Гематология и трансфузиология», членам Праўлення Усесаюзнага навуковага таварыства гематолагаў і трансфузіёлагаў, старшынёй праўлення Рэспубліканскага навуковага таварыства гематолагаў і трансфузіёлагаў.

Узнагароды і прэміі
-------------------

* Ордэн Айчыннай вайны I ступені,
* 2 ордэны Працоўнага Чырвонага Сцяга,
* медаль «Ветэран працы»,
* 2 баявых і 10 юбілейных медалёў,
* Ганаровыя граматы Вярхоўнага Савета БССР,
* Грамата Міністэрства абароны СССР,
* 3 медаля ВДНГ СССР,
* медаль імя М. І. Пірагова,
* прэмія Акадэміі навук СССР імя Д. І. Мендзялеева.

Зноскі
------

1. ↑  Брат по крови (руск.) // СБ. Беларусь сегодня
2. 1 2 3 4 5 6 7  Кафедра патологической физиологии — Сотрудники, ранее работавшие на кафедре Архівавана 19 студзеня 2021. (руск.) // Беларускі дзяржаўны медыцынскі ўніверсітэт

Літаратура
----------

* Буглоў Яўген Данілавіч // Памяць: гісторыка-дакументальная хроніка Лёзненскага раёна / рэдкал. І. П. Шамякін [і інш.]. — Мн. 1992. — С. 576.
* Буглоў Яўген Данілавіч // Беларуская энцыклапедыя: У 18 т. Т. 3: Беларусы — Варанец / Рэдкал.: Г. П. Пашкоў і інш. — Мн. : БелЭн, 1996. — Т. 3. — С. 305. — 10 000 экз. — ISBN 985-11-0035-8. — ISBN 985-11-0068-4 (т. 3).

Спасылкі
--------

* Кафедра патологической физиологии — Сотрудники, ранее работавшие на кафедре Архівавана 19 студзеня 2021. (руск.) // Беларускі дзяржаўны медыцынскі ўніверсітэт
* ГУ «Республиканский научно-практический центр трансфузиологии и медицинских биотехнологий» (руск.)
* Брат по крови (руск.) // СБ. Беларусь сегодня

|  |  |
| --- | --- |
| ⚙️   Нарматыўны кантроль | БАП: 130862 |